钦定古今图书集成/明伦汇编/氏族典/第144卷 > 元德秀
## 钦定古今图书集成/明伦汇编/氏族典/第144卷 > 元德秀

按《唐书元德秀传》：“德秀，字紫芝，河南河南人。质厚，少
缘饰。少孤，事母孝，举进士，不忍去左右，自负母入京
师。既擢第，母亡，庐墓侧。服除，以窭困，调南和尉，有惠
政。黜陟使以闻，擢补龙武军录事参军。德秀不及亲
在而娶，不肯婚，人以为不可绝嗣。答曰：‘兄有子，先人
得祀，吾何娶为？初，兄子襁褓丧亲，无资得乳，媪，德秀’”
自乳之，数日湩流，能食乃止。既长，将为娶，家苦贫，乃
求为鲁山令。元宗在东都，酺五凤楼下，命三百里县
令、刺史各以声乐集，是时颇言帝且第胜负，加赏黜。
河内太守辇优伎数百，被锦绣，或作犀象，瓌谲光丽。
德秀惟乐工数十人，联袂歌《于𫇭于》。《于𫇭于》者，德秀
所为歌也。帝闻异之，叹曰：“贤人之言哉！”乃黜太守。德
秀益知名。所得奉禄，悉衣食人之孤遗者。家无仆妾，
岁饥，日或不爨。天宝十三载卒，家惟枕屦箪瓢而已。
李华兄事德秀，及卒，华谥曰文行先生。